Vruntlike grote thovoren an de vorsychtegen heren, heren borgermestere unde ratlude der stat to Revele. Guden vrundes. Ik bydde ju to wetende, do ik latest van myme heren deme konynghe scheydede, do leden ut iij hovetlude; de ene het Ternevysse, de ander het Wulf Lembeke und de dorde Vycke Stralendorp. De hadden enen kreger van sostych lasten unde j snykken unde j schuttenbot; dar hadden se wol anderhalf hundert weraftych uppe. Unde se synt der Lubesschen vygent; doch vornam ik wol an eren worden, dat se gerne herwert gheweset hadden. Guden vrundes. Warnet de juwen, ik seghe node, dat gy edder de juwen in genen schaden qwemen, dar ik et myt lyke beter[n] mochte. Nycht mer to desser tyt, men ghebedet to my alzo to juwen vrunde. Unde Got beware ju werdescheyt to allen tyden. Her Janeke Hampmus. Adress: An de vorsychteghen heren børghermestere unde rat der stat to Revele kome desse breff myt werdyscheyt.